钦定古今图书集成/理学汇编/经籍典/第075卷 > 唐孔颖达正义 > 《第五论分上下二篇》
## 钦定古今图书集成/理学汇编/经籍典/第075卷 > 唐孔颖达正义 > 《第五论分上下二篇》

案：《干凿度》云：“孔子曰：‘阳三阴四，位之正也。故《易》卦六
十四，分为上下，而象阴阳也。夫阳道纯而奇，故上篇
三十，所以象阳也。阴道不纯而偶，故下篇三十四，所
以法阴也。乾坤者，阴阳之本始，万物之祖宗，故为上
篇之始而尊之也。离为日，坎为月，日月之道，阴阳之
经，所以始终万物，故以坎离为上篇之终也。咸《恒》者’”，
男女之始，夫妇之道也。人道之兴，必繇夫妇，所以奉
承祖宗，为天地之主，故为下篇之始而贵之也。《既济》
《未济》为最终者，所以明戒慎而全王道也。以此言之，
则上、下二篇，文王所定，夫子作纬，以释其义也。